ΑΠΟΦΑΣΗ ΤΗΣ ΕΠΙΤΡΟΠΗΣ της 20ής Δεκεμβρίου 1991 σχετικά με το πολυετές πρόγραμμα προσανατολισμού της υδατοκαλλιέργειας (1992-1996) που υπέβαλε η Ιρλανδία στο πλαίσιο του κανονισμού (ΕΟΚ) αριθ. 4028/86 (Το κείμενο στην αγγλική γλώσσα είναι το μόνο αυθεντικό) (92/68/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 4028/86 του Συμβουλίου της 18ης Δεκεμβρίου 1986 σχετικά με κοινοτικές ενέργειες για τη βελτίωση και τη προσαρμογή των διαρθρώσεων του τομέα της αλιείας και της υδατοκαλλιέργειας (1), όπως τροποποιήθηκε τελευταία από τον κανονισμό (ΕΟΚ) αριθ. 3944/90 (2), και ιδίως τα άρθρα 2 και 4,

Εκτιμώντας:

ότι οι διαρθρωτικές πολιτικές που εφαρμόζονται από την Κοινότητα στον τομέα της υδατοκαλλιέργειας πρέπει να εξασφαλίζουν στόχους ανάπτυξης συμβιβάσιμους με το σύνολο των κοινοτικών πολιτικών και να συμβάλλουν στη δημιουργία του κοινού οικονομικού χώρου-

ότι οι εν λόγω στόχοι πρέπει να συμβάλλουν στην επίτευξη μιας μεγαλύτερης οικονομικής και κοινωνικής συνοχής, επιτρέποντας ταυτόχρονα να λειτουργήσουν οι κανόνες της αγοράς-

ότι είναι πιο σημαντικό να δημιουργηθούν οι κατάλληλες συνθήκες για την ανάπτυξη από το να περιορίζεται κανείς σε συγκεκριμένες δράσεις-

ότι πρέπει να εξασφαλισθεί, σε γενικό και ενιαίο πλαίσιο, ο συντονισμός των παρεμβάσεων των διαρθρωτικών οργάνων τόσο σε κοινοτικό επίπεδο όσο και σε επίπεδο κρατών μελών-

ότι υπάρχει αλληλοεξάρτηση μεταξύ της υδατοκαλλιέργειας και του φυσικού περιβάλλοντος στο οποίο αναπτύσσεται η τελευταία και ότι η υδατοκαλλιέργεια μπορεί, υπό ορισμένες συνθήκες, να έχει άλλοτε θετικό και άλλοτε αρνητικό αντίκτυπο στο περιβάλλον-

ότι οι οδηγίες του Συμβουλίου 91/67/ΕΟΚ (3), 91/492/ΕΟΚ (4) και 91/493/ΕΟΚ (5) εναρμονίζουν τους κανόνες οι οποίοι εφαρμόζονται στις υδατοκαλλιέργειες σχετικά με την υγεία των ζώων και τη δημόσια υγεία-

ότι οι περιορισμοί που επιβάλλονται από το χώρο, και κυρίως ο έντονος ανταγωνισμός για την εκμετάλλευση των ακτών αποτελούν έναν απ' τους μεγαλύτερους περιορισμούς στην ανάπτυξη της υδατοκαλλιέργειας και, ως εκ τούτου, είναι αναγκαίο να προωθηθεί μια πολιτική καθορισμού των χώρων υδατοκαλλιέργειας οι οποίοι ευνοούν την ανάπτυξη αυτής της δραστηριότητας, που θα είναι εναρμονισμένη με το τοπίο καθώς και τις πρωτοβουλίες εξυγίανσης των ακτών-

ότι το μέλλον της υδατοκαλλιέργειας βασίζεται επίσης στην ικανότητα του κλάδου να διαφοροποιεί την παραγωγή, μέσω της εκμετάλλευσης πειραματικών υδατοκαλλιεργειών και προτύπων σχεδίων που είναι αποτέλεσμα ερευνητικών εργασιών-

ότι η κυβέρνηση της Ιρλανδίας διαβίβασε στην Επιτροπή, στις 30 Απριλίου 1991, πολυετές πρόγραμμα προσανατολισμού για την υδατοκαλλιέργεια ονομαζόμενο κατωτέρω "το πρόγραμμα"- ότι, στις 16 Σεπτεμβρίου 1991, ανακοίνωσε τις τελευταίες συμπληρωματικές πληροφορίες σχετικά με το πρόγραμμα αυτό-

ότι το πρόγραμμα αποσκοπεί στην αύξηση της παραγωγής της υδατοκαλλιέργειας της Ιρλανδίας, καθώς και την ορθολογική διαχείριση και τον εκσυγχρονισμό των ήδη υπαρχουσών εγκαταστάσεων- ότι οι επενδύσεις της τάξεως των 51 εκατομμυρίων Ecu κρίνονται αναγκαίες από το κράτος μέλος για την υλοποίηση του προγράμματος αυτού- ότι η έγκριση του πολυετούς προγράμματος προσανατολισμού δεν προεικάζει μια μετέπειτα επιλογή των ατομικών επενδυτικών σχεδίων-

ότι το πρόγραμμα αφορά το σύνολο των διαρθρωτικών πολιτικών που εφαρμόζονται στον τομέα της υδατοκαλλιέργειας του ενδιαφερόμενου κράτους μέλους-

ότι ο τομέας της υδατοκαλλιέργειας αναπτύσσεται σ' ένα εμπορικό πλαίσιο το οποίο χαρακτηρίζεται από εντατικοποίηση του διεθνούς ανταγωνισμού και ότι η εξέλιξη της αγοράς των ειδών υδατοκαλλιέργειας θα μπορούσε να έχει ως συνέπεια την τροποποίηση των στόχων παραγωγής ορισμένων ειδών-

ότι πρέπει να υπάρχει δυνατότητα χρησιμοποίησης ενός ελαστικού προγραμματισμού που θα βασίζεται στη διαρκή παρακολούθηση της εξέλιξης των συντελεστών παραγωγής και των όρων της αγοράς- ότι, επομένως, κρίνεται αναγκαία η προσεκτική παρακολούθηση αυτού του προγράμματος και ότι η εν λόγω παρακολούθηση θα είναι δυνατή μόνον εάν θα βασίζεται σε αξιόπιστα στατιστικά δεδομένα που θα δημοσιεύονται κατά περιόδους που θα καλύπτουν το εθνικό έδαφος στο σύνολό του-

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής για τις Διαρθρώσεις της Αλιείας,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το πολυετές πρόγραμμα προσανατολισμού για την υδατοκαλλιέργεια (1992-1996) που διαβίβασε η κυβέρνηση της Ιρλανδίας στις 30 Απριλίου 1991 και συμπληρώθηκε τελευταία στις 16 Σεπτεμβρίου 1991, και του οποίου τα ουσιαστικά στοιχεία αναφέρονται στο παράρτημα της παρούσας απόφασης, εγκρίνεται υπό τους όρους της παρούσας απόφασης.

Άρθρο 2

1. Ο προγραμματισμός των μέτρων ανάπτυξης και ορθολογικοποίησης της υδατοκαλλιεργητικής παραγωγής που αναταποκρίνονται στις επενδύσεις που προβλέπονται στο παράρτημα της παρούσας απόφασης πρέπει να τηρεί τις προτεραιότητες που καθορίζονται από τους διάφορους κανονισμούς, οι οποίοι διέπουν τις κοινοτικές διαρθρωτικές πολιτικές.

2. Κατά την εφαρμογή του προγράμματος πρέπει να δοθεί ιδιαίτερη προσοχή στην αλληλοεξάρτηση μεταξύ της ανάπτυξης του τομέα της υδατοκαλλιέργειας και του περιβάλλοντος καθώς και στους υγειονομικούς όρους των εκτροφών και των προϊόντων τους.

3. Προτεραιότητα θα δοθεί στα επενδυτικά σχέδια για τα οποία το κράτος μέλος παραχωρεί το κατάλληλο ρυθμιστικό πλαίσιο ανάπτυξης της υδατοκαλλιέργειας.

4. Προτεραιότητα θα δοθεί στα σχέδια που εισάγουν καινοτομίες, βασίζονται σε επαρκείς ερευνητικές εργασίες και εξασφαλίζουν έγκαιρα τη διαφοροποίηση της παραγωγής.

5. Οι στόχοι του προγράμματος όσον αφορά την παραγωγή πρέπει να επαληθεύονται τακτικά και να τροποποιούνται, ενδεχομένως, σε συνάρτηση με την εξέλιξη της αγοράς των αλιευτικών προϊόντων και των προϊόντων υδατοκαλλιέργειας.

Άρθρο 3

Εάν κρίνεται αναγκαίο και σε περίπτωση που διαπιστωθεί ότι δεν έχουν πληρωθεί οι όροι στους οποίους υπόκειται η έγκριση του προγράμματος, η Επιτροπή διαβιβάζει σχετικά ανακοίνωση στο κράτος μέλος εντός προθεσμίας έξι μηνών από την 1η Απριλίου κάθε έτους, είτε βάσει της ανάλυσης των περιοδικών συνοπτικών εκθέσεων που προβλέπονται στο άρθρο 5 του κανονισμού (ΕΟΚ) αριθ. 4028/86 είτε και χωρίς τις τελευταίες.

Άρθρο 4

Η Επιτροπή υπενθυμίζει ότι οι προβλέψεις επενδύσεων που περιέχονται στο παρόν πρόγραμμα δεν προδικάζουν ενδεχόμενες χρηματοδοτικές συνδρομές εκ μέρους της Κοινότητας.

Άρθρο 5

Η παρούσα απόφαση απευθύνεται στην Ιρλανδία. Βρυξέλλες, 20 Δεκεμβρίου 1991. Για την Επιτροπή

Manuel MARIN

Αντιπρόεδρος

(1) ΕΕ αριθ. L 376 της 31. 12. 1986, σ. 7. (2) ΕΕ αριθ. L 380 της 31. 12. 1990, σ. 1. (3) ΕΕ αριθ. L 46 της 19. 2. 1991, σ. 1. (4) ΕΕ αριθ. L 268 της 24. 9. 1991, σ. 1. (5) ΕΕ αριθ. L 268 της 24. 9. 1991, σ. 15.

ΠΑΡΑΡΤΗΜΑ

ΠΟΛΥΕΤΕΣ ΠΡΟΓΡΑΜΜΑ ΠΡΟΣΑΝΑΤΟΛΙΣΜΟΥ ΓΙΑ ΤΗΝ ΥΔΑΤΟΚΑΛΛΙΕΡΓΕΙΑ - ΙΡΛΑΝΔΙΑ

Κύριοι κλάδοι

Κύρια είδη: σολομός, ιριδίζουσα πέστροφα (θαλάσσια εκτροφή και εκτροφή γλυκού ύδατος), μύδι, στρείδι, στρείδια του Ειρηνικού, αχιβάδες.

Νέα είδη (μη πλήρης κατάλογος): χαλιώτης (αυτί της θάλασσας), κτένια.

Περιοχές/χώροι

Το πρόγραμμα καλύπτει όλη την ιρλανδική επικράτεια.

Για την ανάπτυξη του σολομού, μπορούν να τύχουν εκμετάλλευσης νέοι χώροι χάρη στους κλωβούς ανοιχτής θαλάσσης.

Προβλέπεται η ανάπτυξη νέων και παλαιών κογχυλοαποθεμάτων με την έκδοση δημοσίων αδειών εκμετάλλευσης.

Περιβάλλον

Οι κοινοτικές οδηγίες όσον αφορά την προστασία του περιβάλλοντος έχουν ήδη αρχίσει να εφαρμόζονται.

Κατά την εκτίμηση των σχεδίων υδατοκαλλιέργειας θα συνεχιστεί το να λαμβάνονται υπόψη αυτές οι οδηγίες.

Έρευνα

Βελτίωση των τεχνικών μεθόδων παραγωγής ιχθιδίων.

Μελέτη του κύκλου αναπαραγωγής των μυδίων με σκοπό να εξασφαλιστεί η τακτική διάθεση σε νέα μύδια.

Έρευνα και ανάπτυξη για τη δημιουργία συγκριτικού πλεονεκτήματος (προϊόντα υψηλής προστιθέμενης αξίας) στις άκρως ανταγωνιστικές αγορές (ιδιαίτερα για μύδια και στρείδια).

Παθολογία

Εντατικοποίηση της έρευνας για την αντιμετώπιση των ασθενειών (π.χ. "θαλάσσια ψείρα" για το σολομό, Bonamia για τα στρείδια).

Ανάπτυξη τοπικού συστήματος εφοδιασμού σε γόνο μαλακίων με σκοπό τη μείωση των εξόδων και του κινδύνου προσβολής από ασθένειες.

Κανονιστικές διατάξεις/χρηματοδότηση των επενδύσεων

Οι προβλεπόενες συνολικές δαπάνες είναι 51 εκατομμύρια Ecu.

Προβλέπονται συνολικές επενδύσεις για τη διευθέτηση των κογχυλοαποθεμάτων και την από κοινού αγορά, εκ μέρους των παραγωγών, εξοπλισμών συλλογής μαλακίων ("dredgers") καθώς και ολοκληρωμένα προγράμματα παραγωγής και επιβολή υγειονομικών ή/και περιβαλλοντικών κανόνων. Χρειάζεται να ερευνηθεί ο σκοπός της χρηματοδότησης του κεφαλαίου κίνησης στις καλλιέργειες μαλακίων.

Αγορά

Η σημερινή εξέλιξη της αγοράς σολομού δείχνει σταθεροποίηση των τιμών, καθώς η σχέση ζήτηση/προσφορά θα βελτιωθεί, πριν το 1996, ενώ τα έξοδα παραγωγής θα συνεχίσουν να μειώνονται.

Οι προοπτικές για την ανάπτυξη της παραγωγής μαλακίων είναι ικανοποιητικές, ωστόσο είναι αναγκαία μια πιο ολοκληρωμένη μέθοδος εμπορίας.

Υπάρχει δυνατότητα να καλυφθούν τα έξοδα που προκλήθηκαν από την απόσταση της Ιρλανδίας με την καλύτερη δυνατή ένταξη στην ενιαία αγορά.

Προτεραιότητες/στόχοι

Η προώθηση της υδατοκαλλιέργειας πρέπει να πραγματοποιηθεί υπό τον όρο ότι θα υπάρχει σεβασμός προς το περιβάλλον και σε συνάρτηση με την εξέλιξη της αγοράς των ειδών υδατοκαλλιέργειας. Οι επιδιωκόμενοι στόχοι είναι:

- η βελτίωση της παραγωγικότητας (καλύτερη διαχείριση των τιμών εισοδήματος),

- διαφοροποίηση προς νέα είδη,

- προώθηση της απασχόλησης,

- μείωση των επιπτώσεων των ασθενειών,

- επίτευξη αυτάρκειας στην προμήθεια γόνου μαλακίων και της ισορροπίας στην παραγωγή των νεαρών σολομών,

- ικανοποίηση της ζήτησης πρώτων υλών που είναι αποτέλεσμα της ανάπτυξης του τομέα μεταποίησης.